Oʻzbekiston Respublikasi Korrupsiyaga qarshi kurashish agentligi direktorining 2026-yil
“__” - avgustdagi “__ - sonli buyrug‘iga
4-ILOVA


Davlat organlari va tashkilotlarining komplayens va korrupsiyaga qarshi ichki nazorat tuzilmalari rahbar va xodimlarini attestatsiyadan
o‘tkazish bo‘yicha Attestatsiya komissiyasining
ISH REGLAMENTI

I bob. Umumiy qoidalar

1. Mazkur Reglament davlat organlari va tashkilotlarining komplayens va korrupsiyaga qarshi ichki nazorat tuzilmalari rahbar va xodimlarini attestatsiyadan o‘tkazish bo‘yicha Attestatsiya komissiyasi (bundan buyon – Komissiya) faoliyatini tashkil etish, Komissiya majlislarini o‘tkazish, qarorlar qabul qilish va ularni rasmiylashtirish tartibini belgilaydi.
Reglament attestatsiya jarayonida talabgorlarning kasbiy bilim
va ko‘nikmalarini baholash, test sinovi va suhbatni o‘tkazish, attestatsiya natijalari bo‘yicha qaror qabul qilish va uni rasmiylashtirish, shuningdek, qonuniylik, xolislik, ochiqlik, shaffoflik va tenglik prinsiplariga rioya etish hamda attestatsiyaga oid hujjatlarni rasmiylashtirish va saqlash tartibini belgilaydi.
2. Komissiya o‘z faoliyatini qonuniylik, xolislik, mustaqillik, tenglik, ochiqlik, shaffoflik va adolatlilik prinsiplari asosida amalga oshiradi.
3. Attestatsiya davlat organlari va tashkilotlarining komplayens
korrupsiyaga qarshi ichki nazorat tuzilmalari rahbar va xodimlarini tasdiqlangan reja-jadval asosida, tizimli ravishda o‘tkazish orqali amalga oshiriladi.
4. Komissiya o‘z faoliyatida O‘zbekiston Respublikasining Konstitutsiyasi va qonunlari, O‘zbekiston Respublikasi Prezidentining hujjatlari, Vazirlar Mahkamasining qarorlari, Korrupsiyaga qarshi kurashish agentligining idoraviy hujjatlari, mazkur Reglament va boshqa qonunchilik hujjatlariga amal qiladi.

II bob.  Komissiyaning asosiy vazifalari

5. Komissiyaning asosiy vazifalari quyidagilardan iborat:
attestatsiya jarayonini tasdiqlangan reja-jadval asosida belgilangan tartibda tashkil etish va o‘tkazish;
talabgorlarning kasbiy bilim, ko‘nikma va kompetensiyalarini xolis
va adolatli baholash;
test sinovi va suhbat bosqichlarini belgilangan tartib asosida o‘tkazish;
attestatsiya natijalarini ko‘rib chiqish va baholash;
attestatsiya natijalari bo‘yicha tegishli qarorlar qabul qilish;
Komissiya qarorlarini bayonnoma bilan rasmiylashtirish;
attestatsiya jarayoni bilan bog‘liq hujjatlarni belgilangan tartibda rasmiylashtirish;
attestatsiya jarayonida qonuniylik, ochiqlik, shaffoflik va xolislikni ta’minlash.

III bob. Komissiya raisi, a’zolari va kotibining vazifalari

6. Komissiya raisi:
Komissiya faoliyatiga umumiy rahbarlik qiladi;
Komissiya majlislarini chaqiradi va unga raislik qiladi;
attestatsiya jarayonining belgilangan tartibda o‘tkazilishini ta’minlaydi;
Komissiya a’zolari o‘rtasida vazifalarni taqsimlaydi;
Komissiya qarorlarini imzolaydi;
mazkur Reglamentda nazarda tutilgan boshqa vakolatlarni amalga oshiradi.
Komissiya raisi bo‘lmagan taqdirda uning vazifalarini Komissiya raisi o‘rinbosari amalga oshiradi.
7. Komissiya a’zolari:
attestatsiya jarayonida ishtirok etadi;
talabgorlarning bilim, ko‘nikma va kompetensiyalarini xolis baholaydi;
test va suhbat natijalarini belgilangan mezonlar asosida baholaydi;
Komissiya qarorlarini muhokama qilish va qabul qilishda ishtirok etadi;
o‘zlariga ma’lum bo‘lgan xizmatga oid hamda qonun bilan qo‘riqlanadigan boshqa ma’lumotlarni oshkor qilmaydi.
8. Komissiya kotibi:
Komissiya majlislarini tashkiliy jihatdan ta’minlaydi;
talabgorlarning attestatsiyaga oid hujjatlarini Komissiya a’zolariga tanishish uchun taqdim etadi;
talabgorlarni attestatsiya o‘tkazish joyi, vaqti va tartibi haqida belgilangan tartibda xabardor qilishni ta’minlaydi;
Komissiya majlisi bayonnomasini yuritadi;
attestatsiya natijalari bo‘yicha hujjatlarni rasmiylashtiradi va belgilangan tartibda saqlashni ta’minlaydi.

IV bob. Attestatsiyani o‘tkazish tartibi

9. Attestatsiya davlat organlari va tashkilotlarining komplayens va korrupsiyaga qarshi ichki nazorat tuzilmalari rahbar va xodimlarini attestatsiyadan o‘tkazishning tasdiqlangan reja-jadvaliga muvofiq o‘tkaziladi.
10. Attestatsiya jarayonlari, qoida tariqasida, soat 09:00 dan 18:00 gacha o‘tkaziladi.
Talabgorlar soni ko‘pligi yoki boshqa tashkiliy sabablarga ko‘ra alohida hollarda attestatsiya jarayonlari soat 19:00 gacha davom ettirilishi mumkin.
Attestatsiya jarayonlari quyidagi joylarda o‘tkaziladi:
test sinovi  –  O‘zbekiston Respublikasi Huquqni muhofaza qilish akademiyasida;
suhbat  –  O‘zbekiston Respublikasi Korrupsiyaga qarshi kurashish agentligida.
11. Attestatsiya komissiyasi majlisi Komissiya a’zolariga talabgorning attestatsiyaga oid hujjatlarini tanishtirishdan boshlanadi.
12. Attestatsiya ikki bosqichda – test sinovi va suhbat shaklida o‘tkaziladi.
13. Test sinovi 25 ta savoldan iborat bo‘lib, har bir to‘g‘ri javob 2 ball bilan baholanadi.
Test sinovini topshirish uchun har bir talabgorga 60 daqiqa vaqt beriladi.
Test sinovi natijalari talabgor tomonidan berilgan to‘g‘ri javoblar sonidan kelib chiqqan holda aniqlanadi.
Test sinovidan so‘ng talabgor suhbat bosqichiga qo‘yiladi.
14. Suhbat jarayoni 5 ta savoldan iborat bo‘ladi va umumiy 50 ballik tizim asosida baholanadi.
Suhbatdagi 5 ta savolga javob berish uchun talabgorga jami 15 daqiqa vaqt beriladi.
Suhbat savollarining har biri Komissiya a’zolari tomonidan alohida baholanadi.
Har bir Komissiya a’zosi tomonidan bir savol uchun eng ko‘pi bilan 10 ball qo‘yilishi mumkin.
Talabgorning suhbat jarayonida to‘plagan umumiy bali Komissiya a’zolari tomonidan qo‘yilgan ballar yig‘indisini Komissiya a’zolari soniga bo‘lish orqali aniqlanadi.



V bob. Komissiya majlisining kvorumi va qaror qabul qilish tartibi

15. Komissiya majlisida Komissiya a’zolarining yarmidan ko‘pi ishtirok etgan taqdirda, majlis vakolatli hisoblanadi.
16. Komissiya qarorlari muhokama va ovoz berish yo‘li bilan qabul qilinadi.
17. Komissiya qarorlari majlisda ishtirok etayotgan Komissiya a’zolarining ko‘pchilik ovozi bilan qabul qilinadi.
18. Ovozlar teng bo‘lgan taqdirda Komissiya raisining ovozi hal qiluvchi ahamiyat kasb etadi.
19. Komissiya a’zosi qaror qabul qilishda o‘zining alohida fikri mavjud bo‘lgan taqdirda, uni yozma yoki og‘zaki ravishda bayon etishga haqli.

VI bob. Manfaatlar to‘qnashuvi va xolislikni ta’minlash

20. Komissiya a’zosi talabgorga nisbatan shaxsiy, qarindoshlik, xizmatga oid yoki boshqa manfaatdorlikka ega bo‘lgan taqdirda bu haqda Komissiya raisiga ma’lum qilishi shart.
21. O‘zi bilan bog‘liq manfaatlar to‘qnashuvi holatlariga duch kelgan Komissiya a’zosi tegishli talabgorni baholashda ishtirok etmasligi shart.
22. Komissiya a’zolari talabgorlarni baholashda xolislik, beg‘arazlik va tenglik prinsiplariga qat’iy rioya etadi.

VII bob. Attestatsiya jarayonida talabgorlarga qo‘yiladigan talablar

23. Talabgor attestatsiya jarayonida shaxsini tasdiqlovchi hujjatni taqdim etishi shart.
24. Test sinovi va suhbat vaqtida talabgorga boshqa shaxslarning yordamidan foydalanish, shuningdek, ruxsat etilmagan elektron qurilmalar va boshqa vositalardan foydalanish taqiqlanadi.
25. Talabgor mazkur Reglament va attestatsiya o‘tkazish tartibida belgilangan talablarga rioya qilishi shart.
26. Talabgor tomonidan attestatsiya jarayoni tartibi buzilgan taqdirda, unga nisbatan qonunchilikda va Nizomda belgilangan choralar qo‘llaniladi.

VIII bob. Attestatsiya natijalarini rasmiylashtirish

27. Test sinovi va suhbat natijalari Komissiya tomonidan ko‘rib chiqiladi hamda belgilangan baholash mezonlari asosida umumlashtiriladi.
28. Attestatsiya natijalari Komissiya bayonnomasi bilan rasmiylashtiriladi.
29. Komissiya bayonnomasida quyidagilar ko‘rsatiladi:
Komissiya majlisi o‘tkazilgan sana va joy;
Komissiya majlisida ishtirok etgan a’zolar ro‘yxati;
talabgor to‘g‘risidagi ma’lumotlar;
test sinovi va subat natijalari;
talabgorning umumiy to‘plagan bali;
Komissiyaning yakuniy qarori;
zarur hollarda Komissiya a’zolarining alohida fikri ko‘rsatiladi.
30. Bayonnoma Komissiya raisi, majlisda ishtirok etgan Komissiya a’zolari va kotib tomonidan imzolanadi.
31. Attestatsiya natijalari belgilangan tartibda talabgorga ma’lum qilinadi.

IX bob. Attestatsiya jarayonining ochiqligi va shaffofligi

32. Attestatsiya jarayonining ochiqligi, shaffofligi va xolisligini ta’minlash maqsadida test sinovi va suhbat jarayonlarini onlayn translyatsiya qilinadi.
33. Attestatsiya jarayonlarini onlayn translyatsiya qilish va videoyozuvga olish bilan bog‘liq texnik masalalar Korrupsiyaga qarshi kurashish agentligining mas’ul tarkibiy bo‘linmasi tomonidan ta’minlanadi.
34. Attestatsiya jarayonida ochiqlanishi qonunchilik bilan cheklangan ma’lumotlarni oshkor qilishga yo‘l qo‘yilmaydi.

X bob. Komissiya majlisi bayonnomasini yuritish va hujjatlarni saqlash

35. Komissiya majlisining bayonnomasi Komissiya kotibi tomonidan yuritiladi.
36. Bayonnomada attestatsiya jarayonining borishi, qabul qilingan qarorlar, talabgorlarning test va suhbat natijalari hamda zarur tashkiliy ma’lumotlar aks ettiriladi.
37. Attestatsiyaga oid hujjatlar belgilangan tartibda rasmiylashtiriladi va saqlanadi.
38. Attestatsiya natijalariga oid hujjatlarning butligi, maxfiyligi va saqlanishi uchun mas’ul shaxslar qonunchilik hujjatlariga muvofiq javobgar bo‘ladi.

XI bob. Yakuniy qoidalar

39. Mazkur Reglamentda nazarda tutilmagan masalalar O‘zbekiston Respublikasining qonunchilik hujjatlari asosida hal etiladi.
40. Mazkur Reglament talablarining buzilishida aybdor bo‘lgan shaxslar qonunchilik hujjatlariga muvofiq javobgar bo‘ladilar.
